Ir-Regolament tal-Kummissjoni (KE) Nru 265/2002
tat-13 ta’ Frar 2002
li jemenda r-Regolament (KEE) Nru 2742/90 li jippreskrivi regoli ddettaljati għall-applikazzjoni tar-Regolament tal-Kunsill (KEE) Nru 2204/90
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2204/90 ta’ l-24 ta’ Lulju 1990 li jippreskrivi regoli ġenerali addizzjonali dwar l-organizzazzjoni komuni tas-suq tal-ħalib u prodotti mill-ħalib fir-rigward ta’ ġobon [1], kif emendat bir-Regolament (KE) Nru 2583/2001 [2], u b’mod partikolari l-Artikolu 5 tiegħu,
Billi:
(1) l-Artikolu 3(3) tar-Regolament (KEE) Nru 2204/90 jipprovdi għal piena f’każijiet fejn kaseini u/jew kaseinati jkunu użati mingħajr awtorizzazzjoni fil-manifattura tal-ġobon. Il-piena tal-Komunità hija ugwali għal 110 % tad-differenza bejn il-valur tal-ħalib xkumat meħtieġ biex isiru 100 kg ta’ kaseini u/jew kaseinati li jirriżultaw mill-prezz għal trab tal-ħalib xkumat min-naħa l-waħda u għal kaseini u kasenati mill-oħra.
(2) L-Artikolu 4(1) tar-Regolament tal-Kummissjoni (KEE) Nru 2742/90 [3], kif l-aħħar emendat bir-Regolament (KE) Nru 78/96 [4], jistabbilixxi s-somma dovuta għall-kwantitajiet ta’ kaseini u/jew kaseinati użati mingħajr awtorizzazzjoni fil-manifattura tal-ġobon għal EUR 183 għal kull 100 kg, wara li kkunsidra l-prezzijiet għal kaseini u kaseinati rreġistrati fis-swieq fit-tieni nofs ta’ l-1995. Dik is-somma għandha titnaqqas minħabba l-prezz tas-suq ta’ trab tal-ħalib u l-prezz tas-suq ta’ kaseini u kaseinati rreġistrati fl-aħħar tliet xhur ta’ l -2001.
(3) Il-prezzijiet irreġistrati fis-swieq fl-aħħar tliet xhur ta’ l-2001 huma ta’ EUR 206,96 għal kull 100 kg għal trab tal-ħalib xkumat u ta’ EUR 562,00 għal kull 100 kg għal kaseini u kaseinati.
(4) Il-miżuri pprovduti f’dan ir-Regolament huma skond l-opinjoni tal-Kumitat ta’ Amministrazzjoni għall-Ħalib u Prodotti mill-Ħalib,
ADOTTAT DAN IR-REGOLAMENT:
L-Artikolu 1
L-Artikolu 4(1) tar-Regolament (KEE) Nru 2742/90 huwa ssostitwit b’li ġej:
"1. Is-somma dovuta skond l-Artikolu 3(3) tar-Regolament (KEE) Nru 2204/90 għandha tkun ta’ EUR 65,00 għal kull 100 kg ta’ kaseini u/jew kaseinati, wara li ġew ikkunsidrati l-prezz ta’ trab tal-ħalib xkumat u l-prezz ta’ kaseini u kaseinati rreġistrat fis-suq fl-aħħar tliet xhur ta’ l-2001."
L-Artikolu 2
Dan ir-Regolament għandu jidħol fis-seħħ fil-ħames jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-13 ta’ Frar 2002.